CELEX: 32020D0430
Language: hu
Date: 2020-03-23 00:00:00
Title: A Tanács (EU) 2020/430 határozata (2020. március 23.) a Tanács eljárási szabályzatától a COVID-19 világjárvány által az Unióban okozott utazási nehézségekre tekintettel való ideiglenes eltérésről

24.3.2020   
               
               
                  HU
               
               
                  Az Európai Unió Hivatalos Lapja
               
               
                  LI 88/1
               
            
         A TANÁCS (EU) 2020/430 HATÁROZATA
         (2020. március 23.)
         a Tanács eljárási szabályzatától a COVID-19 világjárvány által az Unióban okozott utazási nehézségekre tekintettel való ideiglenes eltérésről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen 240. cikkének (3) bekezdésére,
         mivel:
         
                     (1)
                  
                  
                     A SARS-CoV-2 koronavírus jelentette járványügyi válság kitörése óta a vírus által okozott betegség, a COVID-19 gyorsan terjedt a világban, és az Unió területén is megjelent. Mivel a fertőzések száma gyorsan emelkedett, az Egészségügyi Világszervezet (WHO) főigazgatója 2020. március 11-én világjárvánnyá nyilvánította a COVID-19-et. A WHO európai régiójában gyors eszkaláció volt tapasztalható – ekkorra több mint 20 000 megerősített esetet jelentettek és csaknem 1 000 haláleset történt –, ezért a WHO európai regionális igazgatója 2020. március 12-én jelezte, hogy Európa lett a világjárvány epicentruma.
                  
               
                     (2)
                  
                  
                     Ennek következtében a tagállamok számos rendkívüli intézkedést hoztak a megelőzés és a terjedés korlátozásának érdekében, például karantént vezettek be, bezárták a nem létfontosságú üzleteket, az iskolákat és az egyetemeket, bevezették a távoli munkavégzést, továbbá korlátozták vagy megtiltották a szabad mozgást és az utazást. Ezen intézkedések miatt a Tanács bizonyos tagjai számára lehetetlen vagy nagyon nehéz elutazni a Tanács székhelyére, hogy fizikailag jelen lehessenek a Tanács ülésein. Ezáltal viszont nehéz elérni a Tanács eljárási szabályzata (1) 11. cikkének (4) bekezdésében előírt határozatképességet következésképpen a Tanács nehezen tud hivatalosnak minősülő üléseket tartani.
                  
               
                     (3)
                  
                  
                     Tekintettel az említett rendkívüli körülményekre, valamint a Tanácson belüli döntéshozatal intézményi folytonosságának biztosítására, átmenetileg el kell térni a Tanács eljárási szabályzata 12. cikk (1) bekezdésének első albekezdésétől a rendes írásbeli eljárás alkalmazásáról történő döntéshozatalt illetően. E határozat alkalmazásának időszakában – és kizárólag ezen időszakban – a tagállamok kormányai állandó képviselői bizottságának (Coreper) a rendes írásbeli eljárás alkalmazására vonatkozó döntését az adott tanácsi jogi aktusra vonatkozó szavazási szabály szerint kell meghoznia. Ezt az eltérést egy hónapig kell alkalmazni, és alkalmazása megújítható.
                  
               
                     (4)
                  
                  
                     Amennyiben a Tanács a tanácsi jogi aktusok elfogadására az ülésen történő elfogadás alternatívájaként a rendes írásbeli eljárást alkalmazza, ezt a Coreper általi alapos előkészítésnek kell megelőznie, és az érintett tanácsi jogi aktusról – amennyiben lehetséges és releváns – a minisztereknek például informális videokonferencia útján előzetes politikai megbeszélést kell folytatniuk annak érdekében, hogy a lehető legnagyobb mértékben biztosítva legyen egyebek mellett a nemzeti koordináció, a nyilvánosság számára garantált átláthatóság, valamint a nemzeti parlamentek bevonása a tagállami gyakorlatoknak megfelelően,
                  
               ELFOGADTA EZT A HATÁROZATOT:
         
            1. cikk
            A Tanács eljárási szabályzata 12. cikke (1) bekezdésének első albekezdésétől eltérve, a rendes írásbeli eljárás alkalmazásáról történő döntést – amennyiben azt a Coreper hozta – az adott tanácsi jogi aktusra vonatkozó szavazási szabály szerint kell meghozni.
         
         
            2. cikk
            Ezt a határozatot az elfogadásának napjától egy hónap időtartamban kell alkalmazni.
            Amennyiben a rendkívüli körülmények továbbra is indokolják, a Tanács meghosszabbíthatja e határozat alkalmazását.
         
         
            3. cikk
            Ez a határozat az elfogadásának napján lép hatályba.
            A határozatot az Európai Unió Hivatalos Lapjában ki kell hirdetni.
         
         
            Kelt Brüsszelben, 2020. március 23-án.
            
               
                  a Tanács részéről
               
               
                  az elnök
               
               A. METELKO-ZGOMBIĆ
            
         
         
            (1)  A Tanács 2009/937/EU határozata (2009. december 1.) a Tanács eljárási szabályzatának elfogadásáról (HL L 325., 2009.12.11., 35. o.).